ROZHODNUTIE KOMISIE
z 28. februára 2006,
ktorým sa mení a dopĺňa rozhodnutie 2006/7/ES, pokiaľ ide o rozšírenie zoznamu krajín a predĺženie obdobia jeho uplatňovania
[oznámené pod číslom K(2006) 619]
(Text s významom pre EHP)
(2006/183/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (1), a najmä na jej článok 22 ods. 6,
keďže:
(1)
Vtáčia chrípka je infekčné vírusové ochorenie hydiny a iných vtákov spôsobujúce úmrtnosť a poruchy, ktoré môžu rýchlo nadobudnúť epizootické rozmery, a tak predstavovať vážne ohrozenie zdravia zvierat a verejnosti a výrazne znížiť ziskovosť v oblasti chovu hydiny. Existuje riziko, že pôvodca ochorenia by sa mohol rozšíriť prostredníctvom medzinárodného obchodu so živou hydinou a výrobkami z hydiny, vrátane nespracovaného peria.
(2)
V dôsledku prepuknutia veľmi vážnej epidémie vtáčej chrípky spôsobenej vysoko patogénnym vírusovým chrípkovým kmeňom H5N1 vo viacerých krajinách v juhovýchodnej Ázii začiatkom decembra 2003 Komisia prijala niekoľko ochranných opatrení v súvislosti s vtáčou chrípkou, pri zohľadnení faktu, že toto ochorenie predstavuje značné riziko pre verejné zdravie.
(3)
V súlade s rozhodnutím Komisie 2006/7/ES z 9. januára 2006 o určitých ochranných opatreniach v súvislosti s dovozom peria z určitých tretích štátov (2) sa pozastavuje dovoz nespracovaného peria a jeho častí pochádzajúceho z niekoľkých tretích krajín. Tieto tretie krajiny sú uvedené v zozname prílohy k rozhodnutiu 2006/7/ES. Toto rozhodnutie sa má uplatňovať do 30. apríla 2006.
(4)
Počet tretích krajín, v ktorých sa vyskytuje alebo v nich existuje podozrenie výskytu vtáčej chrípky, sa v poslednej dobe zvýšil. Zdá sa, že toto ochorenie sa do týchto krajín rozšírilo prostredníctvom sťahovavého vtáctva.
(5)
Európsky úrad pre bezpečnosť potravín (EÚBP) vo svojom Vedeckom stanovisku o aspektoch vtáčej chrípky na zdravie a dobré životné podmienky zvierat prijatom 13.-14. septembra 2005 dospel k záveru, že s cieľom znížiť možné riziko rozšírenia nízko patogénnej alebo vysoko patogénnej vtáčej chrípky prostredníctvom peria by sa toto perie malo pred obchodovaním náležite spracovať. Toto stanovisko bolo vydané predtým, ako sa preukázalo, že vysoko patogénny vírus vtáčej chrípky H5N1 má tendenciu rozšíriť sa do globálnych rozmerov.
(6)
Vzhľadom na stanovisko EÚBP a súčasnú naliehavú situáciu plánuje Komisia zrevidovať súčasné trvalé opatrenia Spoločenstva týkajúce sa dovozu peria, najmä príslušné ustanovenia nariadenia Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených pre ľudskú spotrebu (3), ktoré ustanovujú požiadavky, v rámci ktorých sa môžu dovážať živočíšne vedľajšie produkty z tretích krajín takým spôsobom, aby nepredstavovali riziko pre verejné zdravie alebo zdravie zvierat v Spoločenstve. V kapitole VIII prílohy VIII k tomuto nariadeniu sa stanovujú požiadavky na uvádzanie peria a častí peria na trh. Na dosiahnutie úplného zosúladenia v tejto oblasti na úrovni Spoločenstva je potrebné stanoviť ustanovenia týkajúce sa dovozných zdravotných osvedčení pre perie a časti peria, ako aj zoznam tretích krajín, z ktorých členské štáty povoľujú dovoz týchto živočíšnych vedľajších produktov.
(7)
Kvôli rýchlemu rozširovaniu vysoko patogénnej vtáčej chrípky podtypu H5N1 počas posledných mesiacov, pri zohľadnení rizika zavlečenia vtáčej chrípky do Spoločenstva prostredníctvom nespracovaného peria, ako aj vzhľadom na zvýšenú ochranu zdravia pracovníkov pri manipulácii so zásielkami nespracovaného peria a prebiehajúcu revíziu kapitoly VIII prílohy VIII k nariadeniu (ES) č. 1774/2002 by sa rozhodnutie 2006/7/ES malo uplatňovať do 31. júla 2006. Taktiež je vhodné dočasne pozastaviť dovoz nespracovaného peria a jeho častí z tretích krajín bez toho, aby boli dotknuté akékoľvek existujúce obmedzenia dovozu Spoločenstva kvôli vysoko patogénnej vtáčej chrípke.
(8)
Rozhodnutie 2006/7/ES by sa preto malo zodpovedajúcim spôsobom zmeniť a doplniť.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2006/7/ES sa mení a dopĺňa takto:
1.
V článku 4 sa dátum „30. apríla 2006“ nahrádza dátumom „31. júla 2006“.
2.
Príloha sa mení a dopĺňa v súlade s prílohou k tomuto rozhodnutiu.
Článok 2
Členské štáty bezodkladne prijmú opatrenia potrebné na dosiahnutie súladu s týmto rozhodnutím a uverejnia tieto opatrenia. Bezodkladne o tom informujú Komisiu.
Článok 3
Toto rozhodnutie je určené členským štátom.
V Bruseli 28. februára 2006